Bouwerk is in dié Greeff-gesin se gene | News24
Bouwerk is in dié Greeff-gesin se gene
= Willie Greeff sr., eienaar van Willie Greeff-trust, met sy toekenning. Links staan Johan van Sensie wat 12 jaar gelede by Greeff begin werk het. Regs is Willie se seun Kobus wat ook as bouterreinbestuurder werk.
’N TROFFEL, ’n pik en ’n bouplan is so goed soos goud vir die Baai se Greeffs.
Willie Greeff sr. en sy seun Willie se onderskeie ondernemings is onlangs op die provinsiale Govan Mbeki-toekenningsgeleentheid vir uitmuntende diens in regeringsbehuising bekroon.
Greeff sr. se onderneming, Willie Greeff Trust, is aangewys as die ontvanger van die toekenning vir die bes geïntegreerde residensiële projek vir die 189 Hop-huise-projek in die Walmer-township Gqubera.
Sy seun, Willie Greeff jr. se maatskappy, Nyelezi Trading, wat hy en sy vennoot Zolani Ndunana besit, het die toekenning ontvang vir beste jeugkontrakteur vir die Chatty 1060 projek.
Bou is in dié Greeff-gesin se gene, want die sukses van Pa Willie se onderneming vier hy saam met sy ander seun Kobus wat in sy diens is.
Sedert 1998 het dié maatskappy al meer as 2 400 huise gebou. Vandat Willie jr. in 2013 met Nyelezi die bedryf betree het, het dié maatskappy al 200 huise gebou.
Willie sr. se jare lange toewyding het hom vroeër vanjaar ’n plek onder die uitgelese gaste op die Ubuntu-toekenningsaand in Johannesburg besorg.
Die Greeffs en Ndunana sal later vanjaar Port Elizabeth verteenwoordig op die nasionale Govan Mbeki-toekenningsgeleentheid.